
R E F E R A T

privind aprobarea contractului de asociere între Municipiul Timişoara şi Uniunea Scriitorilor din România în vederea tipăririi Revistei "Orizont"  

            Prin adresa nr. CP2015-005/09.01.2015 Uniunea Scriitorilor din România, reprezentată de domnul Mircea Mihăieş, solicită sprijin pentru finanţarea revistei ORIZONT, o publicaţie a  Uniunea Scriitorilor din România Filiala Timişoara orientată spre un public educat, care a reflectat permanent, la un înalt standard de calitate literară şi publicistică, potenţialul de creativitate artistică locală a tuturor generaţiilor de scriitori şi artişti, cu o firească deschidere către cultura naţională şi inernaţională.
         Revista ORIZONT şi-a fidelizat un număr semnificativ de cititori, tirajul mediu pe anul 2014 fiind de peste 6500 de exemplare, iar peste 90% din acest tiraj provine din abonamente. Acestora li se adaugă accesările pe internet. Formatul revistei este A3, imprimată pe hârtie de ziar de 45g/mp, cu lăţime de 84 cm, numărul de pagini – 32.

       Specificitatea revistei îi este asigurată de un proiect editorial generat de marca de spaţiu plural a Banatului, deschis, prin multi şi interculturalism, dialogului dintre numeroasele forme de manifestare artistică a comunităţilor etno-lingvistice. 

        Mai mult, pe parcursul anului 2014, revista ORIZONT a reflectat cele mai importante activităţi culturale subsumate acţiunii pregătitoare pentru competiţia „Capitală Culturală Europeană”.
        Având în vedere cele prezentate mai sus, 
PROPUNEM:
· emiterea unei Hotărâri de Consiliul Local prin care să se aprobe asocierea între Municipiul Timişoara, cu sediul în Bd. C.D. Loga nr.1, şi Uniunea Scriitorilor din România, REVISTA ORIZONT, cu sediul în Timişoara, str. A. Pacha nr. 1, în vederea acordării unui sprijin financiar, în condiţiile legii, în sumă de 114.000 lei de la bugetul local, din cap.67.02.50 "Cultură, recreere şi religie",
cu condiţia aprobării acestor sume în bugetul local pe anul 2015, precum şi modelul de contract de asociere, conform Anexei care va face parte integrantă din hotărâre. Finanţarea se va face pentru o perioadă de 1 an, începând cu luna ianuarie 2015 şi este necesară activităţilor destinate tipăririi şi difuzării revistei ORIZONT.

